Paarl-plaasaanval: ‘Nou moet ons stilbly, want hulle gaan ons doodmaak’Isak (Sakkie) Kleinhans. Foto: Facebook ŉ Boer van die Paarl-area in die Wes-Kaap is in die hospitaal opgeneem nadat sy kop tydens ŉ plaasaanval met ŉ panga oopgeslaan en sy ribbes met ŉ koevoet gebreek is. Isak (Sakkie) Kleinhans (53) en sy verloofde, Kerry, is Dinsdagaand op hul plaas ongeveer 12 km van Wellington deur vier verdagtes oorval. Jannie Kleinhans, Sakkie se neef, het Donderdag aan Maroela Media gesê Sakkie was omstreeks 22:20 in die kombuis toe hy ŉ geluid by die agterdeur gehoor het. Hy het daarheen gestap om ondersoek in te stel en hom in vier rowers vasgeloop. “Hulle het ŉ koevoet, ŉ panga en ŉ lang ysterpaal gehad wat hulle seker net daar by die heining uit die grond geruk het. Sakkie het gesê die paal was nog vol modder,” het Jannie vertel. “Ons vermoed hulle is van die omgewing, want hulle het Afrikaans gepraat. Sakkie het hulle uitgejaag, maar hulle het hom net begin aanrand. Hulle het sy kop met die panga oopgekloof en sy ribbes met die koevoet gebreek.” Hulle het ook glo Sakkie se oor met ŉ mes gesny. Twee van die verdagtes het na die kamer gegaan waar hulle Kerry op die bed vasgemaak en geslaan het. Hulle het later vir Sakkie ook kamer toe gesleep en op die bed vasgemaak. “Daarna het hulle die huis omgekeer. Dit het gelyk asof ŉ orkaan daar deur is,” het Jannie gesê. “Sakkie en Kerry het op die bed gelê en hy het net vir haar gesê ‘Nou moet ons stilbly, want hulle gaan ons doodmaak’.” Die verdagtes het omtrent 20 minute later op die vlug geslaan met ŉ bakkie se sleutels, selfone, ŉ rekenaar, televisie, klere, komberse, vleis en ander huishoudelike goedere. Sakkie kon later daarin slaag om homself los te wikkel en hy en sy verloofde het teen 01:00 die oggend na die buurplaas gehardloop om hulp te ontbied. Sakkie is in ŉ plaaslike hospitaal opgeneem en Woensdagaand ontslaan. “Hy het vir my gesê hy sal nie weer op daardie plaas slaap nie, hy is te bang,” het Jannie gesê. “Hulle trek nou binnekort Riebeeckkasteel toe waar hy op ŉ varkplaas gaan werk, maar ek dink hulle sal in die dorp bly. Dit is te gevaarlik op ŉ plaas.” Jannie vertel hy het self jare lank op ŉ plaas gewoon, maar dorp toe getrek het uit vrees vir sy veiligheid. “’n Baie goeie vriend wat ek al sedert my universiteitsjare geken het, is twee jaar gelede op sy plaas vermoor. ŉ Mens probeer positief bly en goedgesind teenoor die regering wees, maar dit lyk nie asof iets gedoen word nie. Nou kan ek net dankbaar wees dat Sakkie en Kerry leef.” Konst. Noloyiso Rwexana, polisiewoordvoerder, het die voorval bevestig en gesê ŉ saak van huisroof word ondersoek. Niemand is nog in hegtenis geneem in verband met die voorval nie.